Cijenjeni engleski dnevnik Guardian u današnjem je broju veliki članak posvetio Ivici Oliću. U njemu se hvalospjevima veliča hrvatski napadač koji ih je oduševio na Svjetskom prvenstvu.

"U prvoj utakmici protiv Brazila Olić je davao ton igri. Oscar i Neymar na jednoj su strani izvodili šminkerske trikove, a 34-godišnji Hrvat jurio je po lijevoj strani. Nije u njegovoj igri bilo previše premišljanja, samo jednostavna, veličanstvena igra po krilu. Kada ga gledate, imate osjećaj kao da ga je netko bacio iz nekog drugog doba, iz doba prije no što je Wenger odlučio da svi napadači moraju biti niski i okretni te da moraju dodavati loptu tako da bude lijepo za gledati", piše Guardian.

U članku se navodi kako je Olić protiv Brazila dodao loptu za Jelavića prije nego što je Marcelo zabio autogol te kako je u utakmici protiv Kameruna zabio pogodak, a fascinira ih da je upravo on prije 12 godina srušio Italiju.

"U razdoblju od 2002. godine pa do danas, Olić je bio predan svom poslu i to se vidi. Na neki način on je danas sa 34 godine još bolji nego prije. Ono što je još upečatljivo, on je jednostavan, on ne sudjeluje u reklamama za skupocjene automobile. On se čak i ne želi isticati kao što to danas radi većina modernih nogometaša. On je suprotnost od Cristiana Ronalda. Portugalac je fenomenalan igrač, bolji od Olića, ali hrvatski napadač ima u sebi jednu prekasnu dozu privlačnosti, iskrenosti... Na primjer, nikada ga tijekom utakmice nećete vidjeti da popravlja frizuru.

Autor članka podsjeća i na njegovu sjajnu klupsku karijeru, a onda zaključuje.

"Još uvijek ima nedovršenog posla s Hrvatskom kojoj treba pobjeda protiv Meksika za nastavak turnira ili remi ako Kamerun iznenadi Brazil. Olić je na početku karijere nekad bio ismijavan u svojoj domovini, a danas je prvotimac. Čak je postojala i šala: "Što protivnički igrač radi dok Olić izvodi 'bicikl'?" Ništa, čeka da ga ovaj izvede, a onda mu uzme loptu. Danas mu se, pak, svi dive".

>>Protiv Meksika glavne role moraju preuzeti naši najbolji igrači – Modrić i Rakitić